לאחר ששני שלישים מהמדינה נותקו מהאינטרנט ביום שישי, חזרו הרשתות בסוריה להיות מחוברות לעולם. עוד לפני כן הצליחו מפגינים לפרסם מידע באמצעות טלפונים לווייניים
לאחר שנחסם במהלך ההפגנות ביום שישי האחרון, חזר האינטרנט להיות זמין בסוריה בבוקר השבת שלמחרת, מדווח האתר Cnet. על-פי הדיווח, שירותי האינטרנט נחסמו ברוב הערים הגדולות, אך רשתות שמוסדות הממשלה הסורית מחוברים אליהן לא נותקו. בסך-הכל נותקו כשני שלישים מהרשתות במדינה, אולם היו מפגינים שהצליחו להעלות לרשת סרטוני וידיאו ותמונות מההפגנות במהלך יום שישי, וזאת באמצעות טלפונים לווייניים. מיד לאחר שהאינטרנט חזר להיות זמין הועלו לרשת עשרות סרטונים שצולמו במהלך ההפגנות. הסרטונים מתעדים, ככל הנראה, ירי של כוחות הביטחון הסוריים על המפגינים. ארגון זכויות אדם סורי דיווח כי במהלך ההפגנות ביום שישי האחרון נהרגו 53 בני-אדם, 48 מהם בהפגנות בעיר חמה. בעקבות חסימת האינטרנט ביום שישי האחרון אמרה מזכירת המדינה האמריקאית הילרי קלינטון ביום שישי: "אנחנו מודאגים מאוד מהדיווחים על חסימתם של שירותי האינטרנט וקווי הטלפון הסלולריים ברחבי סוריה. אנחנו מגנים את הניסיון למנוע מהעם הסורי את זכותו לחופש הביטוי וההתארגנות".